Monterrey ([monteˈrei], Spaans: Ciudad de Monterrey) is die hoofstad en grootste stad van die Meksikaanse deelstaat Nuevo León, die negende grootste stad van Meksiko en is op 20 September 1596 deur Spanjaarde onder Diego de Montemayor gestig. Die stad het 'n bevolking van 1 135 512 en van 4 150 000 in die metropolitaanse gebied in 2010 gehad en het 'n oppervlakte van 969,7 km². Monterrey is geleë net suidwes van die Río Bravo del Norte en wes van die Golf van Meksiko. Die grens tot die Verenigde State is in die noorde geleë. Sedert die Meksikaanse Onafhanklikheidsoorlog het Monterrey tot 'n belangrike ekonomiese sentrum in Meksiko gegroei en is tans een van die welvarendste stede van die land. Danksy afgeleë ligging van koloniale en nasionale sentrums het Monterrey van verskeie konflikte in die Meksikaanse geskiedenis gespaar gebly. Tydens die Meksikaans-Amerikaanse Oorlog het Amerikaanse troepe die stad vanaf 24 Mei 1846 tot 1848 beset. Tydens die Franse intervensie in Meksiko het Monterrey tussen 3 April en 5 Augustus 1864 as hoofstad van Meksiko en setel van die kabinet van Benito Juárez, wat voor die troepe van keiser Maksimiliaan I gevlug het, gedien.